b'\n_START_ARTICLE_\nCalea ferat\xc4\x83 Timi\xc8\x99oara\xe2\x80\x93Arad\n_START_SECTION_\nPrimele proiecte\n_START_PARAGRAPH_\nPrimul proiect pentru realizarea unei c\xc4\x83i ferate de la Timi\xc8\x99oara la Arad \xc8\x99i mai departe la Budapesta, dateaz\xc4\x83 din anii 1843-1844, \xc3\xaen zorii construc\xc8\x9biilor de c\xc4\x83i ferate \xc3\xaen Europa. Cel care a elaborat ambi\xc8\x9biosul proiect era constructorul de drumuri Friedrich List. El a imaginat o cale ferat\xc4\x83 cu vagoane trase de cai, \xc3\xaens\xc4\x83 proiectul s\xc4\x83u nu a \xc3\xaent\xc3\xa2mpinat destul\xc4\x83 sus\xc8\x9binere._NEWLINE_C\xc3\xa2\xc8\x9biva ani mai t\xc3\xa2rziu, \xc3\xaen 1848, contele Istv\xc3\xa1n Sz\xc3\xa9chenyi  \xc3\xaentocme\xc8\x99te un nou plan, similar celui precedent, dar cu trac\xc8\x9biune pe locomotive cu abur. Administra\xc8\x9bia maghiar\xc4\x83 l-a primit, \xc3\xaens\xc4\x83 nu l-a implementat niciodat\xc4\x83. Dup\xc4\x83 aceste \xc3\xaencerc\xc4\x83ri temerare de introducere a c\xc4\x83ii ferate \xc3\xaen zona Banatului, a urmat o perioad\xc4\x83 de stagnare a proiectelor feroviare \xc3\xaen tot Imperiul Austro-Ungar._NEWLINE_Al treilea proiect dateaz\xc4\x83 din anii 1864 \xc8\x99i a fost realizat de inginerii timi\xc8\x99oreni Heinrich Reiber \xc8\x99i Zacharias Hermann. Garnizoana de la Arad s-a \xc3\xaempotrivit proiectului. De\xc8\x99i proiectul nu s-a implementat, el a constituit baza tehnic\xc4\x83 pe care s-a construit ulterior calea ferat\xc4\x83 care s\xc4\x83 conecteze Timi\xc8\x99oara de calea ferat\xc4\x83 Arad\xe2\x80\x93Budapesta.\n_START_SECTION_\nDecizia de construire a liniei\n_START_PARAGRAPH_\nDup\xc4\x83 anul 1867 autorit\xc4\x83\xc8\x9bile maghiare intensific\xc4\x83 construc\xc8\x9bia re\xc8\x9belei feroviare \xc8\x99i relaxeaz\xc4\x83 cadrul legislativ pentru a permite extinderea rapid\xc4\x83 a noilor mijloace de transport. \xc3\x8en acest context favorabil, planurile mai vechi sunt reluate \xc8\x99i perfec\xc8\x9bionate de contele Imre Miko, ministru al comunica\xc8\x9biilor. De altfel, el a elaborat un plan detaliat de construc\xc8\x9bie a re\xc8\x9belei feroviare ungare, printre care se afla \xc8\x99i calea ferat\xc4\x83 Timi\xc8\x99oara-Arad. Un aport important l-a avut generalul pa\xc8\x99optist Gy\xc3\xb6rgy Klapka, care \xc8\x99i-a adus sprijinul politic necesar trecerii prin Parlament a legii de construc\xc8\x9bie._NEWLINE_Astfel, \xc3\xaen 1868, Dieta de la Budapesta adopt\xc4\x83 Legea 38/1868, care aprob\xc4\x83 construc\xc8\x9bia segmentului de cale ferat\xc4\x83 Timi\xc8\x99oara - Arad \xc8\x99i dispune concesionarea c\xc4\x83tre o societate anonim\xc4\x83 particular\xc4\x83 care urma s\xc4\x83 se constituie \xc3\xaen acest sens \xc8\x99i care s\xc4\x83 se ocupe de construc\xc8\x9bia ei.\n_START_SECTION_\nConstruc\xc8\x9bia\n_START_PARAGRAPH_\nConstruc\xc8\x9bia propriu-zis\xc4\x83 \xc3\xaencepe la 3 decembrie 1868 \xc3\xaen lungime de 57,2 km fiind concesionat\xc4\x83 unei societ\xc4\x83\xc8\x9bi particulare. Lucr\xc4\x83rile au durat 16 luni \xc8\x99i inaugurarea liniei a avut loc la data de 6 aprilie 1871. Primele trenuri pe aceast\xc4\x83 sec\xc8\x9bie erau trenuri mixte av\xc3\xa2nd \xc3\xaen compunere doar c\xc3\xa2teva vagoane de c\xc4\x83l\xc4\x83tori, viteza comercial\xc4\x83 nedep\xc4\x83\xc8\x99ind 16-25 km/h. Ele erau remorcate de locomotive cu 3 osii cuplate (categoria III, seria MAV-335) construite \xc3\xaentre anii 1869-1870 de fabrica austriac\xc4\x83 G. Sigl Lokomotiv & Maschinen Fabrik din Wiener Neustadt._NEWLINE_Conducerea liniei intr\xc4\x83 \xc3\xaen competen\xc8\x9ba juridic\xc4\x83 a Asocia\xc8\x9biei feroviare din Regiunea Tisa._NEWLINE_Primele trenuri care au circulat pe aceast\xc4\x83 rut\xc4\x83 aveau \xc3\xaen componen\xc8\x9ba lor numai c\xc3\xa2teva vagoane de c\xc4\x83l\xc4\x83tori. Viteza comercial\xc4\x83 nu dep\xc4\x83\xc8\x99ea 25 km/h.\n_START_SECTION_\nElectrificarea\n_START_PARAGRAPH_\n\xc3\x8en perioada comunist\xc4\x83, autorit\xc4\x83\xc8\x9bile au pornit un program masiv de electrificare a principalelor magistrale feroviare din \xc8\x9bar\xc4\x83. Acest lucru era de o importan\xc8\x9b\xc4\x83 critic\xc4\x83 pentru modernizarea c\xc4\x83ilor ferate. Prioritare erau Magistrala CFR 900 Bucure\xc8\x99ti-Or\xc8\x99ova-Caransebe\xc8\x99-Timi\xc8\x99oara Nord \xc8\x99i Magistrala CFR 200 Bucure\xc8\x99ti-Deva-Arad-Curtici. Linia Timi\xc8\x99oara - Arad face leg\xc4\x83tura \xc3\xaentre aceste dou\xc4\x83 magistrale \xc8\x99i ca atare a fost \xc8\x99i ea inclus\xc4\x83 \xc3\xaen planul de electrificare. Electrificarea s-a f\xc4\x83cut de la sud spre nord, astfel c\xc4\x83 linia Craiova-Or\xc8\x99ova era electrificat\xc4\x83 \xc3\xaen 1969, segmentul Or\xc8\x99ova-Caransebe\xc8\x99-Re\xc8\x99i\xc8\x9ba, la 20 iulie 1971, segmentul Caransebe\xc8\x99-Timi\xc8\x99oara \xc3\xaen anul 1974. \xc3\x8en 1975 s-a electrificat \xc8\x99i tronsonul Timi\xc8\x99oara-Aradu Nou (terminat \xc3\xaen 15 septembrie). Electrificarea a continuat p\xc3\xa2n\xc4\x83 la gara Curtici-L\xc5\x91k\xc3\xb6sh\xc3\xa1za/Leucu\xc8\x99haz pe 19 decembrie 1975.'